«Къэрал унафэр гъэхуауэ, IэкIуэлъакIуэу, цIыхухэм я дежкIэ гурыIуэгъуэу зегъэкIуэн хуейщ»
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Правительствэм хэтхэмрэ КъБР-м и Iэтащхьэм и Администрацэм и лэжьакIуэхэмрэ яхуэзащ. ЗэIущIэм щытепсэлъыхьащ къэрал унафэр зегъэкIуэным пыщIа Iуэхухэм.
КъызэднэкI илъэсым зэфIигъэкIа лэжьыгъэм папщIэ Правительствэм фIыщIэ хуищIри, КIуэкIуэ Юрий жиIащ иджыри зэгугъун хуей къалэн куэд зэрыщыIэр, абы къыхэкIыу властым и орган псоми я зэфIэкIыр зэрагъэуIун зэрыхуейр. «ЦIыхухэм зыхащIэн хуейщ я псэукIэм фIыкIэ зихъуэжу зэрыхуежьар»,- къыхигъэщхьэхукIащ абы.
Нэхъ иужькIэ, КIуэкIуэ Юрий КъБР-м и Iэтащхьэм и Администрацэм и лэжьакIуэхэм щхьэхуэу щепсалъэм, жиIащ къэрал къулыкъум пэрытхэм жэуаплыныгъэ хэха зэрахьыр: «Къэрал къу- лыкъухэр зыIыгъыпхъэр зыпэрыт IэнатIэм хуэIэкIуэлъакIуэ икIи пэжыгъэ зыхэлъ цIыхухэрщ. Властыр тэмэму зезыхьэфынур зэфIэкI зыбгъэдэлъхэрщ, абы цIыхухэм дзыхь щыхуащIынур пэжагъ зыхэлъ лэжьакIуэхэм зэрахьэу щIыщытым дежщ. Дэ псоми ди къалэныр къэралымрэ цIыхубэмрэ яхуэлэжьэнырщ. Къэрал унафэр гъэхуауэ, IэкIуэлъакIуэу, цIыхухэм я дежкIэ гуры- Iуэгъуэу зегъэкIуэн хуейщ».
КIуэкIуэ Юрий зэрыжиIамкIэ, Правительствэмрэ къэрал аппаратымрэ я зэхэлъыкIэр ягъэтэмэмынущ. ЗэхъуэкIыныгъэхэр тращIыхьынущ дэтхэнэ унафэщI IэнатIэми щызэрагъакIуэ Iуэхухэр пыухыкIауэ убзыхуным, зы IэнатIэм и унафэм хиубыдэхэм нэгъуэщI IэнатIэ темылэжьэным.
ЗэIущIэм и кIэухым КIуэкIуэ Юрий къызэхуэсахэм илъэсыщIэмкIэ ехъуэхъуащ: «Фи щхьэкIэ фэ, фи унагъуэхэм узыншагъэ, насып, ефIэкIуэныгъэ фиIэну, фи мурадхэр къывэхъулIэну си гуапэщ».
КъБР-м и Iэтащхьэмрэ
Правительствэмрэ
я пресс-IуэхущIапIэ.
